മന്ത്രിസ്ഥാനത്തേക്ക് പരിഗണിക്കപ്പെടാതിരുന്ന രണ്ട് മുന് മന്ത്രിമാരുടെ സഭയിലെ പ്രവൃത്തി ചര്ച്ച ചെയ്യാന് സിപിഎം, മന്ത്രിമാരെ കുത്തുന്ന എം എല് എമാര് പാര്ട്ടിയില് പുതിയ പ്രതിസന്ധി തിരുവനന്തപുരം: സി.പി.എം സംസ്ഥാന കമ്മിറ്റി യോഗം അടുത്ത മാസം ആറിനും ഏഴിനും ചേരും. കരാറുകാരെച്ചൊല്ലി പാര്ട്ടി സംസ്ഥാന കമ്മിറ്റി അംഗങ്ങളായ മന്ത്രി മുഹമ്മദ് റിയാസും എ.എന്. ഷംസീര് എം.എല്.എയും ഇടഞ്ഞു നില്ക്കുന്നതടക്കമുള്ള വിവാദങ്ങളുടെ പശ്ചാത്തലത്തിലാണ് യോഗം. പാര്ട്ടി ലോക്കല് സമ്മേളനങ്ങള്ക്കിടെ ചേരുന്ന സംസ്ഥാന കമ്മിറ്റി യോഗം ഇതുവരെയുള്ള സമ്മേളന പുരോഗതി വിലയിരുത്തും. ഏപ്രിലില് കണ്ണൂരില് നടക്കുന്ന പാര്ട്ടി കോണ്ഗ്രസില് അവതരിപ്പിക്കേണ്ട കരട് രാഷ്ട്രീയപ്രമേയത്തിന് അന്തിമരൂപം നല്കുന്നതിനുള്ള കേന്ദ്രകമ്മിറ്റി യോഗം 22 മുതല് മൂന്ന് ദിവസങ്ങളിലായി ചേരുന്നുണ്ട്. അതിന്റെ റിപ്പോര്ട്ടിംഗാണ് സംസ്ഥാന കമ്മിറ്റി യോഗത്തിന്റെ മുഖ്യ അജന്ഡയെങ്കിലും വിവാദ വിഷയങ്ങളും ചര്ച്ചയാവും. അമ്ബലപ്പുഴയിലെ നിയമസഭാ തിരഞ്ഞെടുപ്പ് പ്രവര്ത്തനവുമായി ബന്ധപ്പെട്ട് മുന്മന്ത്രി ജി. സുധാകരനെതിരായ പരാതി സംബന്ധിച്ച അന്വേഷണ കമ്മിഷന്റെ റിപ്പോര്ട്ടും സംസ്ഥാന കമ്മിറ്റി മുമ്ബാകെയെത്തും. സമ്മേളന കാലത്ത് സംഘടനാ നടപടികള് നിറുത്തി വയ്ക്കാറുണ്ടെങ്കിലും ബ്രാഞ്ച് സമ്മേളനങ്ങള്ക്കിടയില് ഇക്കുറി, ജില്ലാതല തിരഞ്ഞെടുപ്പ് പ്രവര്ത്തനങ്ങളിലെ വീഴ്ചകള്ക്ക് സി.പി.എം നടപടികളെടുത്തിരുന്നു. നവംബര് നാലിന് സംസ്ഥാന സെക്രട്ടേറിയറ്റും ചേരും. കേന്ദ്രകമ്മിറ്റി അംഗം എളമരം കരിമും സംസ്ഥാന സെക്രട്ടേറിയറ്റംഗം കെ.ജെ. തോമസും ഉള്പ്പെട്ട കമ്മിഷന്റെ റിപ്പോര്ട്ടില് ജി. സുധാകരനെതിരെ കടുത്ത പരാമര്ശങ്ങളില്ലെന്നാണ് സൂചന പാര്ട്ടി എം.എല്.എമാരില് ചിലര് നിയമസഭയ്ക്കകത്തും പുറത്തും മന്ത്രിമാരെയും മറ്റും ഒളിഞ്ഞും തെളിഞ്ഞും വിമര്ശിക്കുന്നതും സി.പി.എമ്മില് അസ്വസ്ഥതയുണര്ത്തുന്നു. കരാറുകാരെയും കൂട്ടി എം.എല്.എമാര് കാണാന് വരേണ്ടതില്ലെന്ന് മന്ത്രി റിയാസ് നിയമസഭയില് പറഞ്ഞതിനെ നിയമസഭാകക്ഷി യോഗത്തില് എ.എന്.ഷംസീര് വിമര്ശിച്ചെന്ന വാര്ത്തയാണ് വിവാദമായത്. അഴിമതിക്കെതിരായ ഇടതുമുന്നണിയുടെ പ്രഖ്യാപിത നിലപാട് മന്ത്രി സദുദ്ദേശ്യത്തോടെ പറഞ്ഞതിനെ അനാവശ്യവിവാദമാക്കിയെന്ന നിലപാടിലാണ് നേതൃത്വം. വിമര്ശനം വാര്ത്തയാപ്പോള് മന്ത്രി റിയാസ് അത് നിഷേധിച്ചെങ്കിലും ഷംസീര് പ്രതികരിച്ചിരുന്നില്ല. പിന്നീട്, സിനിമാ അവാര്ഡ് ജേതാക്കളെ അഭിനന്ദിച്ചിട്ട ഫേസ്ബുക് പോസ്റ്റിന് ഇന്സള്ട്ടാണ് മുരളീ ഏറ്റവും വലിയ ഇന്വെസ്റ്റ്മെന്റ് എന്ന തലക്കെട്ട് നല്കിയതും വിവാദമുയര്ത്തി. തുടര്ഭരണത്തില് മന്ത്രിസ്ഥാനത്തേക്ക് പരിഗണിക്കപ്പെടാതിരുന്ന കെ.കെ. ശൈലജ, നിയമസഭയില് പ്ലസ് വണ് പ്രവേശന വിഷയത്തിലും കൊവിഡ് പ്രതിരോധത്തിലും സര്ക്കാര് നടപടികളെ പരോക്ഷമായി വിമര്ശിച്ചു. തിരുവനന്തപുരം മെഡിക്കല് കോളേജ് വികസനത്തിനായുള്ള കിഫ്ബി പദ്ധതി ഇഴയുന്നതിന് ഇന്കെലിനെതിരെ മുന്മന്ത്രി കടകംപള്ളി സുരേന്ദ്രന് നടത്തിയ വിമര്ശനവും ചര്ച്ചയായി.